# 64. TORDATÚR

1276-ban villa Thur, 1329-ben villa Tuur, 1289-ben Tur, 1484-ben Thwr néven jelentkezik az oklevelekben. (C. Suciu: Dicţionar istoric.)

1332-ben plébániatemploma van, ebben az évben papja, Mihály a pápai tizedjegyzék szerint 30 dénárt fizet, majd 20 liliomos és tíz kicsi dénárt, 1333-ban 15 dénárt, 1334-ben 36 dénárt, majd 28 montan dénárt és 1 garast. (Beke: Az erd. egyházmegye. 187.; Orbán: Torda város. 450.)

Középkori katolikus lakói a reformáció idején részben reformátusok, részben unitáriusok lesznek. A középkori templomot valószínűleg az unitáriusok öröklik.

A reformátusok 1727-ben építenek templomot, addig a református egyház Torda filiája. (Ref. Névkönyv. 1868. 19.) A XVIII. században és e század elején is református és unitárius anyaegyház és templom van. (Benkő J.: Transsilvania. II. 183, 227.)

A katolikus egyház is hallat magáról, de 1829-ig csak filia. Ekkor Kovács Miklós püspök építtet templomot és szervez anyaegyházat. A templom középkori emléke a szép Mária-szobor. Erdély legrégibb Madonnája. (XIV. sz.)

A második világháború után pusztulásnak indult templomot az 1960-as években felújították.

Református templom

Katolikus templom

Madonna