# 76. MAROSNAGYLAK

1288-ban Noglak, 1293-ban Naglok, 1298-ban Nagylok, 1308-ban Noglok, 1468-ban Naglak, 1696-ban Nagylak néven jelentkezik az oklevelekben. (Györffy: Az Árpád-kori. II. 175.; C. Suciu: Dicţionar istoric.)

1308-ban temploma van, ugyanis ekkor kettéosztják Nagylakot, és az erről szóló oklevél a falu nyugati részén templomról emlékezik meg. (Györffy: i.h.)

Előzőleg 1301-ben Kilián telegdi főesperes Nagylak felét a gyulafehérvári Szent Mihály-templomnak, illetve a káptalannak hagyományozza „látván testi erőinek fogyatkozását betegség és öregség következtében, gondolva a túlvilágiakra s óhajtván biztosítani az utat az üdvösségre, hogy veszély nélkül szállhasson az igazi haza felé” (Documente. XIV. C., I. 1.)

1332-ben plébánosa, Jakab a pápai tizedjegyzék szerint ebben az évben 50 dénárt fizet, majd 16 dénárt, 1334-ben 20 dénárt, majd 2 garast és 10 dénárt, 1335-ben 40 dénárt. (Györffy: i.h.; Documente. XIV. C., III. 178, 195, 207.; Beke: Az erd. egyházmegye. 85.; Orbán: Székelyföld. V. 82., 5. jegyz.)

1364-ben plébánosa György, aki a nagylaki Mária-oltárra téve kezét egy végrendelet hitelességét esküvel erősíti meg. (SZOKL. I. 30.)

Ez a templom részben áll ma is. Eredetileg háromhajós volt, két toronnyal. A két torony még a régi, de a mellékhajókat lebontották. A szentély eredetileg boltozott volt, amire ma is látható, makkban végződő kerekded gyámkő és a külső gyámkövek emlékeztetnek. Eltűnt a diadalív felső záródása, valamint az eredetileg poligon záródású szentély is, mely ma egyenes záródású. Bár az sem lehetetlen, hogy ez a záródás szintén régi. Az ablakok közül csak egy maradt meg csúcsíves formájában, és kőrácsos díszével. Szentségfülkéje egyenes záródású. A tornyok felső ablakai csúcsívesek, szögleteit faragott kövek szegélyezik.

Az eredetileg gúlacsúcs fedélzetet 1853-ban törpe fedélzettel váltották le.

A toronyban van Erdély legrégibb magyar nyelvű feliratos harangja: „Tekintetes, Nemzetes Macskási Mihaliné, Nemzetes Fekete Anna csináltatta. A. 1667” – mint Orbán idézi. (i.m. V. 84–85.) A hajó déli oldalán a napóra alatt 1559-es évszám látható.

A templomot egykor kör alakú várfal vette körül, amelyből csak az alapfalak nyomai maradtak meg. A régi magas falakra már a múlt század közepén is csak az öregek emlékeztek. (Orbán: i.m. 85.; Ref. Névkönyv. 1868. 22.)

Középkori lakói a reformáció idején reformátusok lesznek.

A XVIII. században református anyaegyház és e század elején is az. (Benkő J.: Transsilvania. II. 183.; Helységnévtér. 1913.)

Református templom