# 50. SIMÉNFALVA

1333-ban a pápai tizedjegyzék de Sancte Simon néven említi. (Beke: Az erd. egyházmegye. 176.; Orbán: Székelyföld. I. 117.) 1567-ben a regestrum 25 kapuval jegyzi. (SZOKL. II. 219.) 1583-ban Siméfalva néven (C. Suciu: Dicţionar istoric.) szerepel.

1333-ban plébániatemploma van, ebben az évben papja, Gergely a pápai tizedjegyzék szerint 4 banálist fizet, 1334-ben pedig 1 banálist. (Beke: i. h.; Orbán: i. m. I. 117., 2. jegyz.; Documente. XIV., C., III. 169, 201.)

A helység neve is a templomtól származik, melynek Szent Simon volt a védőszentje.

A templom újításáról vagy újjáépítéséről tanúskodhat az a dátum, amely a toronyaljból a karzatra vezető bejárat szemöldökkövén hiányosan megmaradt: 1586. Ez nagy valószínűség szerint a templomhoz utólag épített torony építési idejét örökíti meg. A dátumnak megfelel a kapu kőkeretének reneszánsz jellege.

Ugyancsak a torony építési idejéhez kapcsolódik két egykori harangjának felirata, amelyet Orbán Balázs (I. 117.) örökített meg: Zekel Mozes Udvarhele J. S., a nagyobb harangon, Andr. Demeter C. K. 1576 P. S., a kisebb harangon. Sajnos ma egyik harang sincs meg, mert 1848-ban ágyút öntöttek a nagyobb harangból, a kisebb meg 1922-ben új harangnak adott helyet.

Az 1732. évi vizitáció azt jegyzi fel, hogy a templom 1631-ben épült, „Regnante Gorgio Rákóczi” idején, amint azt a karzatról leolvasták. Ez azonban csak a javítás vagy az új karzat építésének dátuma lehet. (Dávid L.: A középkori Udvarhelyszék. 257.)

1733–1747 között deszkás mennyezete volt.

1808–1811 között új templomot építenek. Csak a „régi öreg torony” marad meg alsó két harmadával, melyet 1818-ban magasítanak, illetve néhány gótikus elem (nyugati kapu).

Középkori tiszta katolikus lakossága a reformáció után az unitárius vallásnál állapodik meg, a többség alapján a templom is az övék lesz, míg a lakosság egy kisebb része megmarad reformátusnak. A reformáció után egy ideig Szent Miklós volt az anyaegyháza. A XVIII. században unitárius anyaegyház. (Benkő J.: Transsilvania. II. 228.)

A reformátusok, mint a filiális egyház hívei, a Székely Mózes „palotájába” jártak istentiszteletre. 1805-ben lebontják a kastélyt s helyette kúriát építenek s az udvarán – valamivel előbb (1792-ben) templomot a reformátusok részére. (Orbán: i. m. I. 117.)

E század elején itt református és unitárius templom van. (Helységnévtár. 1913.)

Református templom

Unitárius templom