# 42. FELSŐKARÁCSONYFALVA

1332-ben villa Karachini, Charachini néven jegyzik az oklevelek. (Györffy: Az Árpád-kori. III. 555.; C. Suciu: Dicţionar istoric.) 1462-ben Karácsonyfalva, 1587-ben Karaczionfalwa formában fordul elő. (C. Suciu: i.m.)

1332-ben plébániatemploma van, papja, Péter ebben az évben a pápai tizedjegyzék szerint 30 dénárt fizet, majd ismét 30 dénárt. (Györffy: i.m. III. 555.; Beke: Az erd. egyházmegye. 145.; Documente. XIV. III. 131, 145.). Korán elpusztulhatott, mert későbbi adat sem templomáról, sem egykori katolikus híveiről nincs. A középkorból ismeretes plébánosok: András, Mátyás, János, Eberhard, Miklós, Ákos, Péter, Ruth, Márton, Jakab. (Fabini)