# 40. NYUJTÓD

1332-ben Nachtond néven jelentkezik a forrásokban. (Beke: Az erd. egyházmegye. 125.) 1444-ben Nywtod (C. Suciu: Dicţionar istoric.) formában fordul elő. Az 1567. évi regestrumban Nywthot 25 kapuval szerepel. (Orbán: Székelyföld. III. 117.)

1332-ben plébániatemploma van, ebben az évben papja, Tamás a pápai tizedjegyzék szerint 5 régi banálist és 4 kis dénárt fizet. (Beke: i.m. 126.; Documente. XIV. C., III. 150.) 1334-ben János papja 2 régi banálist fizet. (Beke: i.m.)

Temploma a gótikus kor jegyeit hordozza, tehát a XV. századi második templomnemzedékéhez tartozik.

Hajója megőrizte eredeti gótikus formáit. Csúcsíves ablakai a déli oldalon szép faragott kőkerettel díszítettek. Az oldalbejáró kerete is csúcsíves. A mellette levő kőből faragott szenteltvíztartón az 1553-as évszám látható. Csúcsíves a torony alatti kapu kőkerete is, az ajtónyílása azonban köríves. Lehetséges, hogy még a román kori első templom öröksége. (Orbán: i.m. III: 126.)

A régi szentély helyett újat építenek.

A Codex Diplomaticus szerint a XV. században szerzetesek vannak Nyujtódon, akiket János Zsigmond unitáriusai számolnak fel. (Beke: Az erd. egyházmegye. 126.; Schematismus. 1882. 102.; Mikó: Erd. tört. adatok. 76.)

A középkori templom romlásnak indul. Donáth nyujtódi birtokos vállalja javíttatását, ha a nép református prédikátort fogad el. Ezzel szemben Apor Lázár javíttatja a templomot, amikor sok reformátust visszavezet a katolikus hithez.

Az 1802. évi földrengés megrongálja a templomot, 1821-ben újítják. 1880-ban ismét javításra szorul.

Védőszentje Szent László.

Középkori tiszta katolikus lakossága a reformáció idején csak részben hajlik az új hit felé. Egyesek reformátusok mások unitáriusok lesznek, de a többség megmarad katolikusnak és a templomot is megtartják. Valószínűleg a földbirtokosok hite osztja meg a híveket.

A templom fenntartása és javítása során több reformátussá lett hívő újra katolikus lesz. 1638-ban ferencesek próbálkoznak itt letelepedéssel, de az 1643-as fejedelmi rendelkezés megakadályozza működésüket. (Orbán: i.m. III. 117., 1, 2. jegyz.).

Végül is tiszta katolikus marad a falu, más egyház itt nem tud tartósan gyökeret verni.

Katolikus templom