# 42. SZEMERJA

1332-ben S. Mariae villa (Orbán: Székelyföld. III. 30., 1. jegyz.), 1407-ben villa Zentmaria (C. Suciu: Dicţionar istoric.), 1559-ben Zentmariaazzon (uv.), 1583-ban Zemeriaaszony (SZOKL. V. 137.) néven jelentkezik az oklevelekben. Az 1567. évi regestrum 23 kapuval hozza Zemerya néven. (Orbán: i.h.)

1332-ben plébániatemploma van, ebben az évben papja, László a pápai tizedjegyzék szerint 6 régi banálist fizet. (Orbán: i.m. III. 31., 1. jegyz.)

Neve, mely 1407-ben, 1559-ben, 1583-ban Szent Máriához kapcsolódik, Mária tiszteletére szentelt templomáról beszél, amelyről a helység is kapta nevét. C. Suciu az eltűnt helységek között említi, nem tudván, hogy ma is megvan, mint Sepsiszentgyörgy déli városrésze.

Régi templomát lebontják és helyére 1856-ban újat építenek, semmit sem mentve meg középkori emlékeiből. (Kovács: Magyar ref. templomok. II. 690.)

A középkori tiszta katolikus falu a reformáció korában átéli az akkori változásokat, végül az unitárius vallást választja, de 1624-től újra református. (Juhász: Ref. egyházmegyék. I. 55.; Bogáts D.: Szemerja története. 1943.)

A XVIII. században és azóta is református anyaegyház. (Benkő J.: Transsilvania. II. 191.)

Református templom