# 4. ALKENYÉR

1281-ben jelentkezik az oklevelekben Kener néven. (C. Suciu: Dicţionar istoric.) 1332-ben Kunertu, 1340-ben villa Olkunir, 1486-ban Alkenyér, 1486-ban Kynyer Inferior, 1515-ben Alsokenyér, 1577-ben Also Kenyér, 1587-ben utrque Kinyir. (uo.) formában fordul elő.

1317-ben temploma van, ekkor templomának jövedelmét 12 márkára becsülik, mely után 6 jó ezüst márka a tartozás. (Documente. XIV. C., I. 268.) 1330-ban János plébános de Kunyrthu.

1332-ben János papja a pápai tizedjegyzék szerint 3 és fél lotó, majd 1 fertó ezüstöt fizet, 1333-ban 1 fertót, 1334-ben 1 fertót, majd ismét 3 pensa dénárt és 12 dénárt, 1335-ben 1 fertót dénárokban, 1336-ban 1 fertót ezüstben. (Beke: Az erd. egyházmegye. 92.; Documente. XIV. C., III. 128, 141, 161, 184, 219.) (Urkundenbuch. I. 433.) (Documente. XIV. C., II. 324.; Beke: i.h., a Cista Capituli, f. 6.; num. 28. alapján)

1515-ben még katolikus plébánia, de a plébános már panaszkodik, hogy híveinek megfogyatkozása miatt nem tud megélni. (Az erd. kat. múltja és jelene. 28.)

Középkori temploma elpusztult nyomtalanul. Valószínű, hogy a reformáció után már nem alakult reformált egyház sem. Temploma pusztulását megelőzte a hívek pusztulása a gyakori török beütések következtében. Hiszen itt zajlott le 1479. okt. 13-án az ismert kenyérmezei ütközet is Báthori István és Kinizsi Pál győzelmével. Báthori kápolnát építtet oda, ahol lováról lebukott, hogy e nap emlékére ott szentmisét mondjanak. Szászváros gondoskodott fenntartásáról évi 100 forint fejében. 1696-ban Apor István elrendeli Szászvárosnak: „Úgy hallom, a kápolna ruinában van, azonnal helyre állítsák, bezsendelyezzék.”

Később mégis rommá lesz, és a szászvárosi királybíró a XVIII. század végén lebontja, hidat, vendéglőt építenek falaiból, s csak a helye marad meg a posta mellett. Batthyáni Ignác a kápolna visszaépítését tervezi, de nem valósul meg. (Kővári: Erdély régiségei. 321–322.; Kővári: Erdély építészeti emlékei) Balogh Jolán (Az erd. renaissance. 173.) a kápolnával kapcsolatban megjegyzi, hogy itt az elesettek lelkéről évente megemlékeztek. A kenyérmezői ütközetre az állomásnál látható bronz lovaspajzs emlékeztet.