# 25. KOZMATELKE

1231-ben Couma néven tűnik fel az oklevelekben (Documente. XIII. C., I. 253.), 1315-ben Kozmateluke (i.m. XIV., I. 232.; Györffy: Az Árpád-kori. III. 360.), 1472-ben ismét Kozmateluke (C. Suciu: Dicţionar istoric.) formában.

1315-ben a Kökényes nemzetségbeli Renold Kozmatelke falut az erdélyi püspökségnek hagyományozza. Már ebből feltételezhető, hogy a püspöki birtokon templom is volt. (Documente. XIV., C., I. 232.; Kelemen: Művészett. I. 193, 196.)

Ezt erősíti meg a Magyar református templomok (I. 159.) c. kötet, mely szerint román-gótikus átmeneti stílusú templom volt, de rég elpusztult. Pusztulása a XVII. századra tehető, mert középkori katolikus lakóinak reformátussá lett templomát tartják számon.

Pusztulását az tehette véglegessé, hogy lakói is megfogyatkoztak: csak kevés református él a faluban.