# 60. VÁRKUDU

1392-ben Koldow, 1441-ben Kuldo, 1456-ban Koldu, 1607-ben is Koldu néven említik a források. (C. Suciu: Dicţionar istoric .)

A középkorban kőtemploma volt. (Kádár: Szolnok-Doboka vm. népokt. tört. 331.)

1644-ben fa imaházáról van feljegyzés, amelyet a régi kőtemplom helyett építettek. Ebből az következik, hogy a középkori kőtemplom elpusztult és a legyengült egyházközség csak fatemplomot tudott építeni.

1647-ben is megvan a templom, mert aranyozott ezüsttányért kap adományként: „Pro ecclesia Cuduiana dicat. donat Stephanus Máriási de Markosfalva Anno) 647, maj. 7.” (Kádár: Szolnok-Doboka vm. V. 528.) 1649-ben is említik, de szegényesen, mert csak egy hasadt harangja van és szent edényei nincsenek. 1754-ben kőtemplomról beszélnek, mely a falu közepén áll cinteremmel, sőt ezenkívül a „magyarok temetőjénél” egy kápolna is van.

A templomot 1796-ban újítják, de hamarosan romladozásnak indul haranglábjával együtt.

Az 1833. évi újításról felirat emlékezik meg: „Ezen Isten dicsőségére a régi időkben épült templom mostan egészen renováltatott… 1833-ik esztendőben.”

1886-ban egy ideig használhatatlan, 1887-ben megújítják. (Kádár: i.m. IV. 528–529.; Ref. Névkönyv. 1887. 10.)

A középkori katolikus hívek a reformáció idején reformátusok lesznek, és azóta református egyház.

Az 1600-as években annyira legyengül, hogy 1649-től Csicsókeresztúr filiája. (Kádár IV. 528.) 1716-tól újra anyaegyház, mivel egykori anyaegyháza templomostól katolikus lesz. További gyengülésének oka, hogy a katolikus hívek egy része a keleti szertartású egyházhoz vonzódik: „gr. k.-vel hütölt ref. leány férje vallását követi, de megfordítva nem igen… több ref. szülő is ott keresztelteti gyermekét”. (Kádár: i.m. IV. 529.; Kádár Szolnok-Doboka vm. népokt. tört. 331–333.)

A helynevek egykori lakóiról vallanak: 1644-ből Kecer, Ardeles, Edellő, Csikós-tó, Pásztor vára, Mogyoró berek; 1649-ből Felsőmező, Horgos földek vége, Szamos felé, Lókert, Falu földe, Sóskút, Herman-hegy alatt, Középfalu határszél, Szénáskertnél, Horogsátok, Magosmart, Két árok között, Alsó mező, Bike előtt, Sóspatak, Szőlőpatak, Országút mellett, Nyárló ház, Bongor, Víz felől, Alsó határ, Árpamező, Falu szénakertje; 1754-ből Nagy utca; Magyarok temetőhelye, Kápolna stb. (Kádár: i.m. IV. 533.)

Református templom