# 26. CSICSÓHOLDVILÁG

1309-ben Huldunalsch, 1333-ban villa Abbatis, 1417-ben Apath falwa, 1492-ben Holdwylag néven jelentkezik az okiratokban. (C. Suciu: Dicţionar istoric.)

1309-ben plébániatemploma van, ekkor papja egy dézsmaper során oklevélben szerepel, nevének feltüntetése nélkül. (Documente. XIV. C., I. 94.) 1333-ban János pap a pápai tizedjegyzék szerint 44 dénárt fizet. (Documente. XIV. C., III. 166.)

A Károly Róbert idejében kelt egyik oklevél szerint az egeresi apát birtoka volt már előbb Szászcsanád, Sorostély és Monora egyházaival együtt. (Fabritius: S. Kirchenbürgen. 48.)

Temploma a XIV. század fordulóján épült csarnoktemplom, késő gótikus ablakokkal. Nyugati kapuját befalazták s így korhatározóként nem lehet megvizsgálni.

Szentélye keskeny és hosszú, és többszöggel záródó apszisra oszlik. A szentély fölé – falának vastagsága miatt –, úgy vélik, bástyatornyot terveztek, de építése elmaradt. Keresztboltozat fedi, 3 szép, gótikus mérműves ablakon át kapja a világosságot. A középső ablak hármas, a másik kettő kettős megosztású.

A szentély északi falában levő szentségfülke, félig befalazva, gótikus díszítésű indításainak faragását, keresztvirágát sejteti.

A hajót az 1838. évi renoválás nyomán lapos stukkómennyezet fedi, és az ablakok is újak. Csak az északi oldalon hagyták meg a régi keskeny csúcsíves ablakot.

Az 1625-ben készült déli és északi kapu enyhe csúcsíves formájú. Az egykori sekrestye csúcsíves ajtókerete befalazva maradt meg.

A templomot egyszerű, szabályos ovális kőfal veszi körül.

Nyugaton hatalmas kaputorony áll, amelyet az 1940. évi földrengés megrongált. 1954– 1955-ben javították.

A templomudvar déli részén egy kis kápolna állott, amelyet 1852-ben lebontottak s anyagát iskola építésére használták fel. (Fabritius: i.h.)

A középkorban tiszta katolikus lakói a reformáció során lutheránusok lesznek, a templommal együtt, de maradnak katolikusok is, akik a templomudvarban lévő kápolnát még sokáig használják. (Fabritius: i.h.) Régi lakói közül többen városra költöztek.

A XVIII: században lutheránus anyaegyház, és e század elején is az. (Benkő J.: Transsilvania. II. 210.; Helységnévtár. 1913.)

Lutheránus templom