# 31. MEZŐAKNA

1315-ben villa Aknay néven jegyzik az oklevelek. (Documente. XIV. C., I. 233.) 1332-ben Akna (i.m. XIV. C., III. 126.; Györffy: Az Árpád-kori. III. 342.) 1399-ben Aknay (C. Suciu: Dicţionar istoric.) formában fordul elő.

1332-ben plébániatemploma van, ebben az évben papja, Helvik 1 kuntint fizet, majd 1 lotó és fél kuntin ezüstöt, 1333-ban 3 sektint, 1334-ben Gerard plébános 3 garast és ismét 3 garast, 1335-ben 3 garast és 2 régi banálist. (Beke: Az erd. egyházmegye. 155.; Documente. XIV. C., III. 126, 158.; Györffy: i.h.)

1315-ben Kökényesi Renold úgy végrendelkezik, hogy halála után a gyulafehérvári székeskáptalané (Documente. XIV. C., I. 233.), majd a székesegyházé (Beke: i.m. 155., jegyz.) legyen Akna birtoka. További adat sem a templomról, sem híveiről nincs.