# 86. SÁRVÁSÁR

1219-ben villa Shulusth, 1391-ben Salwasara, 1578-ban Salwasar, 1666-ban Sárvására, 1670-ben Sarvasar néven írják az oklevelek. (C. Suciu: Dicţionar istoric.)

Középkori temploma és plébániája volt. (Kelemen: Művészett. I. 212.; Schematismus. 1913.) Régi templomát lebontották és egészen újat építettek helyette, de nem a régi helyén. (Kelemen: i.m. I. 268.) A régi torony nélküli templom egyenes záródású szentélye támpillérekkel volt erősítve. Köríves ablakai, diadalíve a román korra utalnak, talán még a tatárjárás előtti időkre. A magyarkakucsi templom hasonmása. (Bunyitay: A váradi püspökség. III. 425.)

Középkori katolikus lakossága a reformáció idején református lesz, a templommal együtt.

A XVIII. században református leányegyház, e század elején is Nyárszó leányegyháza. (Benkő J.: Transsilvania. II. 184.; Helységnévtár. 1913.)