# 39. MEZŐSZAVA

1318-ban jelentkezik az oklevelekben villa Zaua néven. (Györffy: Az Árpád-kori. II. 87.; C. Suciu: Dicţionar istoric.) 1320-ban Zawa, 1342-ben Zava, 1332-ben Zauateluk (C. Suciu: i.m.) formában fordul elő.

Az 1529. május 8-án kelt oklevél szerint plébánosát kiküldik egy vizsgálatra. Ekkor tehát plébániatemploma is van.

Későbbi adatok szerint szép kőtemplom volt, amely azonban a XVIII. század végén „régisége miatt összeomlott”. Fennmaradt falai a XIX. század elején még „hirdették hajdani dicsőségének szomorú emlékét”. (Ref. Névkönyv. 1886. I.) A templom pusztulását az okozta, hogy a XVII. század folyamán a megfogyatkozott hívek száma miatt nem tudták fenntartani.

Az összeomlott templom helyébe az 1860-as években új templomot kezdenek építeni, de csak az 1880-as évek után készülnek el vele. (Ref. Névkönyv. 1886. I.) Ez a templom áll e század elején is. (Helységnévtár. 1913.)

Középkori katolikus lakói a reformáció idején lesznek reformátusok, a templommal együtt. Közben unitáriusok is voltak.

A XVIII. században református anyaegyház (Benkő J.: Transsilvania. II.184.), és e század elején is az.