# 124. TOPORCSA

1309-ben Kapaka, 1330-ban Chapurka, 1383-ban Schamorcha, Chaporcha, 1478-ban Schappysdorf, 1508-ban Tschapoveza néven jelentkezik az okiratokban. (C. Suciu: Dicţionar istoric.)

1309-ben plébániatemploma van, papja, Pál szerepel a székeskáptalan és a szász papok perében. (Documente. XIV. C., I. 324.)

1330-ban Péter a plébános. (Documente. XIV. C., II. 324.) 1332-ben Jakab papja, majd Miklós a pápai tizedjegyzék szerint 11 régi banálist fizet és 66 dénárt, 1334-ben 5 garast és 44 dénárt, 1336-ban 44 dénárt. (Beke: Az erd. egyházmegye. 90.; Documente. XIV. C., III. 128, 129, 142, 218.)

1525-ben templomépítésre engedélyt kap.

1569-ben plébánosa szerepel egy perben. (Fabini)

1643. évi adat szerint lutheránussá lett volt katolikus lakói már kipusztultak, amit megelőzött egy 1599–1602. évi háborús irtás.

Maradtak azonban reformátussá lett magyarok, akiknek temploma javításáról 1667-ből van adat.

Középkori katolikus lakossága a templommal együtt korán elpusztul, mert később nincs adat róla.

1850-ben már csak a templom helyét ismerik. Régi kelyhe Nagyenyedre került.