# 64. MAGYARFORRÓ

1299-ben Forro, 1303-ban Forrou, 1329-ben Foro, 1407-ben Forra néven jelentkezik az oklevelekben. (Györffy: Az Árpád-kori. II. 158.; C. Suciu: Dicţionar istoric.) Beke szerint az 1270. évi oklevélben szereplő előző neve: Cseke-Bodonteluke. (Beke: Az erd. egyház-megye. 82., jegyz.)

1332-ben plébániatemploma van, ebben az évben papja, Tamás a pápai tizedjegyzék szerint 22 dénárt fizet, 1335-ben pedig Domokos plébános 18 dénárt. (Beke: i.m. 82.; Györffy: i.h.; Documente. XIV. C., III. 125.)

Középkori temploma a XVII. században rommá lett. Köveit a XVIII. században Pekri Lőrinc, az ózdi kastély tulajdonosa, beépíttette kastélyába. (Orbán: Székelyföld. V. 59.)

Középkori lakói a reformáció idején reformátusok lesznek, a templommal együtt. A XVIII. század folyamán a lakosság elenyészik, a templommal együtt.