# 92. MIKEFALVA

1376-ban Alfalu, 1392-ben Mykefalva, 1438-ban Alfalu, alio nomine Mikefalva, 1409-ben Mykefalva, alio nomine Kezeofalu, 1587-ben Mikefalva néven jelentkezik a forrásokban. (C. Suciu: Dicţionar istoric.) Nevét Gróf Mika fehérvári polgártól kapta.

A XIV. században saját plébánosa van, tehát temploma is. (Schematismus. 1882. 128.) 1333-ban Dániel a papja, aki a pápai tizedjegyzék szerint 6 régi banálist fizet. (Beke: Az erd. egyházmegye. 146.)

1525-ben Barlabássy Lénárd a mikefalvi kápolnának ezüst kelyhet és miseruhát adományoz. (Balogh J.: Az erd. renaissance. 171.; Beke: i.m. 146., jegyz.; Teleki Codex. II. 451.) Ez a kápolna a templom része lehetett, vagy egy külön kápolna.

Temploma az átmeneti kor alkotása volt, rég elpusztult. Középkori katolikus lakossága a reformáció során református lesz, a templommal együtt.

Az elpusztult középkori templom helyett újat építenek. (Kovács: Magyar ref. templomok. I. 159.)

A XVIII. században református anyaegyház, és e század elején is az. (Benkő J.: Transsilvania. II. 188.; Helységnévtár. 1913.)

A katolikusok a XVIII. században, a Hlib Gál család házi kápolnájában jutnak istentisztelethez, majd az 1848-ban lerombolt kastély kápolnája helyett, 1862-től külön telken kriptakápolna épül számukra. (Schematismus. 1882. 128.)

Református templom