# 16. HÍDVÉG

1332-ben Hydvég (Beke: Az erd. egyházmegye. 105.; C. Suciu: Dicţionar istoric.), 1448-ban Hyddegvegh (Urkundenbuch. V. 230, 239;) néven jelentkezik a forrásokban.

1332-ben plébániatemploma van, ebben az évben papja, Miklós a pápai tizedjegyzék szerint 23 régi banálist fizet, 1333-ban 4 banálist és 14 obulust. (Beke: i.h.; Documente. XIV. C., III. 151, 202.; Orbán: Székelyföld. III. 25.)

Egy 1373-ban kelt oklevél arról értesít, hogy Hídvég Szent Miklós egyháza XI. Gergelytől búcsúkedvezményt nyer. A templom védőszentje tehát Szent Miklós volt. (Beke: i.m. 105., jegyz.) Ez a középkori templom a XVII. században rommá lesz.

Ennek érdekes háttere az lehet, hogy a XVII. században két protestáns egyház osztozik a híveken. A középkori katolikus lakosság ugyanis a reformáció korában átéli a változásokat (lutheránusok, reformátusok és unitáriusok is vannak), de a templom még János Zsigmond idejében az unitáriusoké lesz, amiben nagy szerepe volt a Mikó családnak. 1662-ben azonban a hívek nagyobb része református, de a régi templom még az unitáriusoké, mert 1676-ban unitárius gimnázium is van, mely ekkor szűnik meg.

A reformátusok a régi templom mellett új templomot építenek. Az építés idejét, az 1674-ben készült kőszószék jelzi.

Úgy látszik, a régi templom még ebben az időben a megfogyatkozott hívek kezén romlásba jut, mert a régi templomból átépítik az újba a nyugati kapu kőkeretét, melynek érdekes faragványa a XVI. század első negyedéből származik. Az ajtónyílás félköríves, de gótikus tagolással, a sarkokban jobb és bal felől reneszánsz háromlevelű rozettákkal. (Balogh J.: Az erd. renaissance. 99, 255.)

A középkori templom romjaiból az alapfalak még látszanak Orbán Balázs idejében is. (Orbán: i.h.)

A régi templomból az újba még két kőkoporsót is átmentettek. Az egyik 1642-ból Nemes Tamás, Háromszék főkapitányának emlékét őrzi, a másik régebbinek látszó sírkőről csak a Héjasfalva név olvasható ki. (Orbán: i.h.).

A XVIII. században már csak református anyaegyház van és a kevés számú unitáriushoz máshonnan jár lelkipásztor. (Benkő J.: Transsilvania. II. 191, 228.) E század elején is református anyaegyház. (Helységnévtár. 1913.)

Az unitáriusok megfogyatkozásának egyik oka, hogy 1693-ig az unitáriusok püspöke helyett református püspök rendelkezett lelkipásztoraikkal. (Orbán: i.m. III. 49.)

Katolikus kápolna

Református templom