# 7. KÖRTEKAPU

1319-ben villa Kurtuelkopu (Documente. XIV. C., I. 312.), 1334-ben Kurtuelkapu (uo. III. 179.), 1642-ben Körtvelykapu (C. Suciu: Dicţionar istoric.) néven jelentkezik az okiratokban.

1334-ben plébániatemploma van, ebben az évben papja, Lőrinc a pápai tizedjegyzék szerint 20 régi banálist fizet, 1335-ben pedig 15 dénárt. (Beke: Az erd. egyházmegye. 151.; Documente. XIV. C., III. 179, 211.)

Középkori lakossága a reformáció idején református lesz, a templommal együtt.

A Basta korszak után a templom elpusztul, s a hívek nagy része is. Későbbi adat se templomáról, se egyházközségéről nincs. A maradék református hívek, megfogyatkozott létszámuk miatt, Nagyercséhez tartoznak, mint filia. (Ref. Névkönyv. 1891. IX.)