# 59. SZÉKELYKOCSÁRD

1291-ben jelentkezik a forrásokban Kochard néven. (C. Suciu. Dicţionar istoric.) 1332-ben Kuchard (Beke: Az erd. egyházmegye. 185.; Orbán: Székelyföld. V. 71.), 1463-ban Kocsárd 1857-ben Koczyard (C. Suciu: i.m.) formában fordul elő.

1332-ben plébániatemploma van, ebben az évben papja, Miklós a pápai tizedjegyzék szerint 14 dénárt fizet, 1335-ben pedig 22 dénárt. (Orbán: i.h.; Beke: i.m. 183.) A Documente szerint 1332-ben 22 dénárt (XIV. C., III. 123.)

Mivel Kocsárdról a hagyomány azt tartja, hogy hajdan a Rosszpatak völgyében és temploma tőle jobbra, az Aranyos felé eső fennsíkon feküdt, valószínű, hogy a XIV. századi templom ott állott. Orbán ott fel is ismerte egy templom alapfalait, s megállapította, hogy körülötte temető is volt és a templom alatt sírbolt. A helyet éppen ezért Ótemetőnek hívják. (Orbán: i.m. V. 80.)

A falu mai helyére később költözött. Ennek időpontjára a ma is álló templomának építési ideje ad támpontot, melyről felirat tájékoztat: 1676 Janua Dei. Valószínű, hogy ekkor ez a templom az ótemetőben felhagyott templom helyett épült. (Orbán: i.m. V. 73.)

Ugyanezen időszakból maradt fenn egy szép kehely. Felirata: „Silági András kocsárdi Eklesiához csináltatta Isten tisztességére Anno Domini 1677”. (Orbán: i.h.)

A régi templom öröksége volt egy 1586-ból származó harang is, amelyet 1791-ben újraöntöttek. . Feliratát az egyházközség jegyzőkönyvében megörökítették: „Christus venit, Christus vincit, Christus regnat, Christus imperat, Christus ab omni malo nos defendat. Meus D. nus Johannes Gálfi de Kotsárd A.D. MDLXXXVI”. Az a Gálfi öntette, akit Báthori Zsigmond 1593. febr. 2-án kivégeztetett. (Orbán. i.m. V. 74.)

Az új templom 1730 táján kapott tornyot. (Ref. Névkönyv. 1867. 34.)

Középkori tiszta katolikus lakói a reformáció idején reformátusok lesznek, a templommal együtt. A XVIII. században református anyaegyház. (Benkő J.: Transsilvania. II. 183.). 1788-ban Tétsi Mózes a református prédikátor, aki a harang feliratát lejegyezte. (Orbán: i.m. V. 74., 2. jegyz.)

E század elején is református anyaegyháza van. (Helységnévtár. 1913.)

A katolikusok 1996-ban kapnak imaházat.

Református templom