# 52. SARKAD

1310-ben Zarka, 1332-ben Zarkad, 1468-ban Sarkad, 1507-ben Zarkad alio nomine Naznanháza, 1587-ben Zarkad néven jelentkezik a forrásokban. (C. Suciu: Dicţionar istoric.)

1332-ben plébániatemploma van, papja, Kelemen ebben az évben a pápai tizedjegyzék szerint 40 dénárt fizet, majd 30 kicsi és 10 liliomos dénárt, 1334-ben 20 dénárt. (Beke: Az erd. egyházmegye. 187.; Documente. XIV. C., III. 123, 143.)

1310-ben Gerendi Miklós Sarkadon építtet templomot. Csak az a kérdés, hogy ez az adat erre a Sarkadra vonatkozik-e. (Kelemen Emlékkönyv. 252.)

A falu templomostól, népestől a XVI. században teljesen eltűnik. Magyarpeterdtől nem messze, a Mikes-völgy torkolatánál húzódott. Temploma helyét határnév őrzi: La beszerika. Orbán Balázs itt még kivehette egy nagyobb templom maradványait: 30 lépés hosszú és 10 lépés széles volt. (Orbán: Torda város. 427–428.)