# 125. TELEKFALVA

1566-ban jelentkezik Telekfalva néven. (C. Suciu: Dicţionar istoric.) 1567-ben a regestrum 23 kapuval jegyzi. (SZOKL. II. 220.)

Középkori temploma nem volt.

Középkori tiszta katolikus lakói a reformáció idején reformátusok lesznek, és Patakfalva anyaegyházhoz tartoznak.

1644–1646-ban megpróbálják megszerezni az önállóságot. Valószínűleg 1664-tól külön templomuk van, mert külön lelkészi szolgálatot kérnek a patakfalvi egyháztól. 1760-tól lesz önálló anyaegyház, Benkő (Transsilvania. II. 188.) már az anyaegyházak között sorolja fel. E század elején is református anyaegyház, más egyház vagy templom Telekfalván nem volt. (Helységnévtár. 1913.)