# 95. MÁJA

1496-ban Maiu (C. Suciu: Dicţionar istoric.), 1509-ben Maya (Barabás: SZOKL. VIII. 230.) néven jelentkezik a forrásokban.

Kápolnájáról 1720-ból van adat. (Kelemen: Művészett. I. 180.) Ez fakápolna lehetett, mert 1753-ban 6 fontos kerekeken 28 pár ökörrel vontatva feljebb költöztették, hogy közelebb legyen a faluhoz. (Kovács: Magyar ref. templomok. I. 164.)

1860-ban kőtemplom épül (Kovács: i.m. II. 645.), amelyről Benkő Károly is beszámol: „Új csinos kőépület”. (Marosszék. 186.)

Középkori hívei mind katolikusok, akik Berekeresztúrhoz tartoznak.

A reformáció után lakói reformátusok lesznek, 1815-től anyaegyházzal. (Juhász: Ref. egyházmegyék. 24.)

A nevek és helynevek vallomása Májáról: 1575-ben a kerelőszentpáli csatában jelen van: Máiay Máthé, Máiai Gergely, Máiay Benedek; helynevek: Hegyesfő, Göncérbérce, Felsőhegytető, Omlás, Telek, Nagyrét pataka, Dóri, Bökköny, Csorgó.