# 43. MONORFALVA

1319-ben Monor néven jegyzik az oklevelek (Documente. XIV. C., I. 333.). 1332-ben villa Moneri (i.m. III. 126.; Györffy: Az Árpád-kori. III. 364.), 1509-ben Monar (C. Suciu: Dicţionar istoric.) formában fordul elő.

1332-ben plébániatemploma van, papja, János ebben az évben a pápai tizedjegyzék szerint 3 és fél kuntin ezüstöt fizet, majd 9 régi banálist, 1333-ban 9 régi banálist, 1334-ben 2 garast, majd 3 garast, 1335-ben 2 garast. (Beke: Az erd. egyházmegye. 159.; Documente. XIV. C., III. 126, 154, 162, 177.; Györffy: i.h.) A XVI. századig szász település.

Későbbi adat sem templomáról, sem volt híveiről nincs. 1594-től már görögkeletiek lakják.