# 68. SZÉKELYSZENTTAMÁS

1333-ban de Sancte Thoma néven írja a pápai tizedjegyzék (Beke: Az erd. egyházmegye. 176.; Orbán: Székelyföld. I. 64., 8. jegyz.), 1441-ben Zenthtamás (C. Suciu: Dicţionar istoric.) a neve. 1567-ben a regestrum 8 kapuval jegyzi. (SZOKL. II. 220.) 1576-ban Szent Tamásként (C. Suciu: i. m.) fordul elő az okiratokban.

1333-ban plébániatemploma van, ebben az évben a pápai tizedjegyzék szerint papja (Beke szerint: Jakab) 6 banálist fizet, 1334-ben pedig Péter pap 4 banálist. (Beke: i. h.; Orbán: i. h.; Documente. XIV. C., III. 169.)

1555-ben újítják, Izabella királyné támogatásával új szentélyt építve hozzá. (Schematismus. 1882. 190.) Tatárok (bizonyára 1661-ben) felégetik a templomot és tornyát. 1820–1821-ben lebontják és újat építenek. (Schematismus. 1882. 190.)

A középkori templom helyét csak a régi fundamentum falai jelölik a torony előtti részen. Ezenkívül a régi templomból fennmaradt egy gótikus kőfaragvány és egy falra akasztható kő szenteltvíztartó. (Dávid L.: A középkori Udvarhelyszék 305.).

A pápai tizedjegyzékben és a település nevében megőrzött Szent Tamás név a középkori templom védőszentjétől származik, és így a székelyszenttamási templom is a legkorábbi templomok közé sorolható.

Középkori tiszta katolikus lakói, egy kevés kitérővel, megmaradnak a katolikus hitben, 1617-ben ugyanis arról szól a krónika, hogy a katolikusok elkergetik a református Szászvárosi Gergely pásztort és birtokba veszik a templomot. A széki bíróság ezért pénzbüntetést szab ki a katolikusokra. (Juhász: Ref. egyházmegyék. I. 35., Veszely: Erd. egyházt. I. 285. után.)

Paphiány miatt licentiatusok gondozzák a plébániát és csak 1708-ban kap plébánost. (Schematismus. 1882. 190.)

Ebben az időben 1667-ig Kadicsfalvával közös az egyházközség. Ekkor válik külön Kadicsfalva (Dávid L.: i. m. 306.)

1614-ben még prédikátortartás és a szenttamási templom fenntartása fölött vitáznak a szenttamásiak és a filiák: Fancsal, Tibód, Ülke és Kadicsfalva, mely utóbbiak szabadulni akarnak kötelezettségeik alól, miután külön templomot építenek.

A XVIII. században katolikus anyaegyház (Benkő J.: Transsilvania. II. 166.), és e század elején is csak katolikus temploma és egyháza van. (Helységnévtár. 1913.)

Katolikus templom