# 31. SAJÓSZENTIVÁN

1332-ben de Sancto Johanne néven jelentkezik az oklevelekben. (Györffy: Az Árpád-kori. I. 564.; C. Suciu: Dicţionar istoric.) 1453-ban villa Zenth-Iwany, 1587-ben Sanctus Joannes formában fordul elő. (C. Suciu: i.m.)

1332-ben plébániatemploma van, ebben az évben papja, Henrik fél fertó ezüstöt fizet, 1333-ban 10 garast. (Györffy: i.h.; Documente. XIV. C., III. 140.; Beke: Az erd. egyházmegye. 113.) 1452-ben is szerepel plébánosa (Urkundenbuch V. 351)

Eredeti katolikus lakossága és temploma korán elpusztul. 1646-ban hal meg az utolsó lutheránus szász pap. Későbbi adat sem templomáról, sem híveiről nincs. A maradék hívek Szászbudakra költöznek. 1764-től Sajószentivánt görögkeletiek lakják.