# 68. ÁKOSFALVA

1497-ben Achusfalva néven jelentkezik az okiratokban. (Barabás: SZOKL. VIII. 172.) 1548-ban Akosfalvának (C. Suciu: Dicţionar istoric.) írják. Az 1567. évi regestrumban Akwsfalva 6 kapuval szerepel. (Orbán: Székelyföld. IV. 54.)

A hagyomány azt tartja, hogy régen a Vácmánra kivezető úttól nyugatra feküdt és attól kapta a nevét, és egy Szilágyságból ide települt Ákos nevű főember után nevezték volna Akosfalvának. (Orbán: i.h.)

Középkori katolikus hívei Szent Benedekre jártak templomba, saját templomuk a reformáció után sokáig nem volt. 1753-ban építenek kis református templomot. Mai templomuk a XIX. század végén épül, a régi helyén, azután anyaegyház.

Katolikusok csak a jezsuita misszió után szerveződnek egyházközséggé. 1714-ben kis kápolnát építenek, mely „Gratiosa et spatiosa satis”, mint a marosvásárhelyi Historia Domus írja (I/177.).

1797-ben újjáépítik a kápolnát, majd 1859–1862 között Haynald püspök szép nagy templomot épít. (Schematismus. 1882. 136.)

Katolikus templom