# 8. BÓS

1358-ban Bosy, 1482-ben Bos, 1496-ban utraque Boos, 1521-ben Alsow Booz, Felső Booz, 1525-ben Magyarboz néven jelentkezik az oklevelekben. (C. Suciu: Dicţionar istoric.)

1525-ben plébániája van, tehát temploma is: Ecclesia in Magyarbos, amint Csánki közli. (Budai: A hunyadi főesperesség. 26/7.) 1525-ben jelentkező előneve (Magyar) szintén katolikus lakosság jele. Középkori katolikus lakói a XVI. század közepén bizonyára reformátusok lettek és hamarosan kipusztultak, mert a reformáció után se róluk, se templomukról nincs semmilyen adat.