# 2. ANGYALOS

1332-ben Angelsu néven írja a pápai tizedjegyzék (Beke: Az erd. egyházmegye. 104.; Orbán: Székely-föld. III. 183.; C. Suciu: Dicţionar istoric.), 1497-ben Angyalosként (C. Suciu: i.m.) említik. Az 1567. évi regestrum 30 kapuval jegyzi (Orbán: i.h.)

1332-ben plébániatemploma van, ebben az évben papja, János a pápai tizedjegyzék szerint 7 banálist fizet, 1334-ben Péter pap 1 veröczeit és 2 sasos dénárt. (Orbán: i.m. III. 183., 1. jegyz.; Beke: i.h.; Documente. XIV. C., III. 152.)

A hagyomány szerint a falu régebben Kurtapatak mellett; a Kápolna nevű hely közelében feküdt, s onnan költöztették mai helyére, s ott állott volna a régi templom is, ahogyan Orbán Balázs véli. A régi templomot a XVIII. század közepén renoválják. Az új templom építését 1830. körül fejezik be, amelyet a középkori templom helyére építettek. (Kovács: Magyar ref. templomok. II. 687.)

Ha a templom költöztetése valóban megtörtént, akkor az adatok arra a régebbi templomra vagy kápolnára vonatkoznak, amelyik a Kápolna nevű helyen állott. (Orbán: i.m. III. 183.)

A középkori tiszta katolikus falu a reformáció korában templomával együtt református lesz.

A XVIII. században református anyaegyház (Benkő J.: Transsilvania. II. 191.) és e század elején is az.

Református templom