# 66. TOROCKÓSZENTGYÖRGY

1332-ben jelentkezik a forrásokban de Sancto Georgio néven, míg 1461-ben Zent Geurg Siculorum, 1474-ben Thoroczko Zenth Gyewrgh, 1624-ben Toroczko-Szentgyörgy formában. (C. Suciu: Dicţionar istoric.)

1332-ben plébániatemploma van, ebben az évben papja, Márton a pápai tizedjegyzék szerint 41 dénárt fizet és ismét 41 dénárt. (Orbán: Székelyföld. V. 225., 3. jegyz.; Beke: Az erd. egyházmegye. 184.; Documente. XIV. C., III. 123, 143.)

A templom jóval korábbi, mivel mind a vasbányászok, mind a székelyek már az előző században, sőt a bányászok még előbb itt laktak.

Nevét a Szent György tiszteletére szentelt templomától kapta. (Orbán: i.m. V. 225.) A torockószentgyörgyi vár XIII. századi. 1713-ban lerombolják.

A középkori templom vagy a XV. századbeli utódja 1704-ben átélte Tiege ostromló seregének dühét: tűzvész pusztítja a faluval együtt. 1784. nov. 11-én, majd 1849. júl. 30-án megismétlődik a pusztítás és gyújtogatás. (Orbán: i.m. V. 227–228.; Kovács: Magyar ref. templomok. 166.)

Thoroczkai javíttatja, ill. újjáépítteti a templomot 1784 után, majd 1824–1825-ben egészen újat építenek. (Pásztortűz. 1927. 28. sz.; Négyszáz év. 1968. 59.)

A hagyomány szerint Thoroczkai Ilyés a tatárjárás után itt kolostort építtet és emlékkápolnákat emeltet. Utóbbiak valószínűségét két helynév is megerősíti: Kiskápolna, Nagykápolna. (Orbán: i.m. V. 225., 1. jegyz.) Középkori tiszta katolikus lakói átélik a reformáció változásait s végül unitáriusokká válnak, a templommal együtt.

1583-ban az unitáriusok már itt tartanak generális vizitációt. (Orbán: i.m. V. 228., 1. jegyz.) Vallási hovátartozását a továbbiakban a Thoroczkai család tagjainak vallása dönti el.

Thoroczkai Ferenc buzgó református a XVII. század elején fényes református templomot építtet, híveket szerezve az unitáriusok rovására. (Orbán: i.m. V. 228.) Utódai unitáriusok lesznek, Antal fia kivételével, aki katolikus lesz. Ennek unokája, Toroczkai György, betegségében tett fogadalmát teljesítve, ferenceseket telepít és részükre 1727-ben a család régi sírboltja mellett rendházat és templomot építtet. (Orbán: i.h.; György: A Ferencrendiek. 351. Beke: Az erdélyi káptalan lvt. 958. szám)

1784-ben gyújtogatás pusztítja a templomot, 1849-ben meg feldúlják. 1867-ben újítják, majdnem teljesen újjáépítik. Megőrizték az 1727. évi építés emlékkövét: „In honorem Sanctissimae Trinitatis, B.M.V. et S Georgii M. propriis expensis fieri curavit Spect. Georgiu Thoroczkai de eodem et conjux ejusdem Christina Pekri Anno 1727.” (György: i.m. 354.)

A XVIII. században itt unitárius, katolikus és református anyaegyház működik, templommal együtt. (Benkő J.: Transsilvania. II. 166, 227, 1183.)

Katolikus templom

Unitárius templom