# 47. HENNINGFALVA

1308-ban Henningfalva, 1332-ben Villa Hemu(n)gi, 1369-ben Henikfalva, 1400-ban Hennengfolva, 1437-ben Henningfalva, 1620-ban is Henningfalva néven jelentkezik a forrásokban. (Györffy: Az Árpád-kori. II. 165.; C. Suciu: Dicţionar istoric.)

1333-ban plébániatemploma van, ebben az évben papja, Henrik a pápai tizedjegyzék szerint 12 dénárt fizet, 1334-ben pedig Péter pap 21 dénárt. (Beke: Az erd. egyházmegye. 100.; Györffy: i.h.; Documente. XIV. C., II. 161, 181.)

Mivel a springi dékánátushoz tartozó plébánia volt, s papjának neve is utal arra, hogy szász telepítés, így már az előző században épülhetett temploma. A telepítés neve is ezt támasztja alá. Katolikus lakossága korán, még a középkorban elpusztulhatott, mert később sem templomáról, sem híveiről nincs adat.

A XV. századtól görögkeletiek települnek le Henningfalvára.