# 44. SZOTYOR

1448-ban Zwtjylor (C. Suciu: Dicţionar istoric.), 1463-ban Zuthyor (Barabás: SZOKL. VIII. 101.), 1567-ben Szotyor (Orbán: Székelyföld. III. 36.) néven jelentkezik az oklevelekben.

1463-ban plébániatemploma van, Antal plébánosa az erdélyi káptalan okleveléből ismeretes. (Barabás: SZOKL. VIII. 101.)

Orbán Balázs téved (i.m. III. 36–37.), amikor azt állítja, hogy Szotyoron Hunyadi János várat építtet, mivel ennek itt semmi nyoma, inkább egy erődített templomkastély építéséről lehet szó. Ettől függetlenül azonban Antal plébános temploma biztosan létezett.

A középkori templomot lebontják és 1825-ben anyagából új templomot építenek. (Kovács: Magyar ref. templomok. II. 690.) A régi templomból csak egy érdekes formájú harang maradt, melynek korát felirata jelzi: „O Rex Glorie veni cum pace 1426”. (Orbán: i.m. III. 37.) Ha a harang eredetileg is szotyori volt, akkor a templom építését még egy fél évszázaddal korábbra lehet tenni annál, amikor Antal plébános tevékenykedett.

A középkori katolikus falu a reformáció idején református lesz, templomával együtt.

A XVIII. században református anyaegyház (Benkő J.: Transsilvania. II. 191.), és e század elején is csak református egyháza és temploma van. (Helységnévtár. 1913.)

Református templom