# 48. NAGYCSŰR

1332-ben jelentkezik első ízben Magnum Horreum néven. (C. Suciu: Dicţionar istoric.) 1425-ben in Magno Horreo, 1433-ban incolae maioris villae Horei, 1468-ban Grosscheewren, Grosschwr, 1494-ben Grosschuren (uo.) formában fordul elő.

1332-ben plébániatemploma van, papja, Cristian a pápai tizedjegyzék szerint 4 évre 88 régi banálist fizet. (Beke: Az erd. egyházmegye. 205.; Documente. XIV. C., III. 221.) 1349-ben is Cristian a plébános, aki egyben dékán és az esztergomi érsek vikáriusa. (Documente. XIV. C., IV. 482.)

Középkori plébánosai közül még ismeretesek: 1375-ben Laurentius, Goblinus püspök testvére, aki Prágában, majd 1385-től Bolognában tanul, azután fehérvári kanonok (Tonk: Erdélyiek. 1330.); ugyanebben az időben Kirchberg János, aki Szászvessződről került ide; 1461-ben László káplán (Urkundenbuch. VI. 100.); 1479-ben Antonius Boner de Corona, aki 1468-tól Bécsben tanul, s mivel faluját is török támadás érte, hívei hazahívják (Tonk: i.m. 171.); 1406-ban János (Beke: i.m. 20., jegyz.; Urkundenbuch. III. 311); 1525-ben Petrus Tonnhauser, aki a szebeni káptalan dékánja lesz és 1488-tól Bécsben diák (Tonk: i.m. 2036.); 1486-ban Mihály szebeni dékán, milkovi felszentelt püspök. (Az erd. kat. múltja és jelene. 201.)

Mivel az első Szeben vidéki települések közé tartozik, temploma nagyon régi, legkésőbb az 1200-as évek elején vagy a XII. század végén épülhetett. (Göllner: Die Geschichte der D, in. R. 28.) Ezt erősíti meg a templom stílusa is (V. Drăguţ: Arta gotică. 121.), a legrégibb román kori bazilikális típust képviseli. Eredeti formájából a szokatlan hosszú megoldású három hajó maradt meg. A mellékhajóktól öt oszloppáron nyugvó árkád választja el magas íveivel. A mellékhajók megőrizték keresztboltozatukat és a keleti falból félkörösen kiemelkedő apszisukat.

A nyugati torony jobb védelme érdekében az oldalhajók nyugati szakaszát lebontották, illetve a délinél egy előcsarnokot építettek. A szentély fölé védőkoszorút emeltek. 1497 után a szentély és a Főhajó csillagboltozatot kap, s így gótikus formát nyer. (Komm mit. 1979. 146.) A nyugati kapu alatt félköríves kapu nyílott, de az erődítéskor befalazták. Az alapjaiból félkörívesnek ismert szentély záródását többszöggel váltották fel és magasították. Új ablakai csúcsívesek. Mária templom volt.

A torony a mai formáját 1854-ben kapta.

Az egykori várfalból csak egy alacsony falrész nyugaton, valamint egy védőtorony maradt meg. (Fabritius: S. Kirchenburgen. 8.)

1979-ben falfestmények maradványait tárták fel.

Középkori tiszta katolikus lakói a reformáció során lutheránusok lesznek, a templommal együtt.

A XVIII. században lutheránus anyaegyház, és e század elején is az. (Benkő J.: Transsilvania. II. 207.; Helységnévtár. 1913.)