# 29. TORMÁS

Elpusztult falu. Mezőcsávástól nyugatra, a Mezőrücs felé eső völgyben állott.

Török idők pusztítása tüntette el. Nevét Tormás kútja őrzi. A felette lévő dombon állott az elpusztult falu temploma. Helyén nagy mennyiségű faragott követ, régi pénzeket és cserépdarabokat találtak. (Orbán: Székelyföld. IV. 195.) Ebből való az a párkányzatos faragott kő, amely a Nagyhegy táján 1838-ban került elő. Ezen szép kék festéknyomok, töredékein pedig betűk nyomai láthatók, amelyek már olvashatatlanok. A faluban ülőpadnak használták. (Benkő K.: Marosszék. 338.)