# 42. NYÁRÁDSZENTANNA

1332-ben de Sancta Anna néven szerepel a pápai tizedjegyzékben. (Beke: Az erd. egyházmegye. 168.; Orbán: Székelyföld. IV. 68., 2. jegyz.) Az 1567. évi regestrumban Zereda-Zent-Anna néven írják 5 kapuval. (Orbán: i.h.; C. Suciu: Dicţionar istoric.) 1687-ben tűnik fel először Nyárád előnévvel. (C. Suciu: i.m.)

1332-ben plébániatemploma van, akkor Pinta nevű papja a pápai tizedjegyzék szerint 5 banálist fizet, 1334-ben 5 dénárt, 1335-ben 5 sasost. (Beke: i.h.; Orbán: i.m. IV. 68., 1. jegyz.)

A templom építési idejét a XIII. századra teszik. Ma is áll, átalakított formában. (Kovács: Magyar ref. templomok. 646.) Az átmeneti korszak alkotása. (Entz G. in: Erdélyi Múzeum. 1943. 318.); Orbán: i.m. IV. 67.)

Legépebben az eredeti templomból a nyolcszög három oldalával záródó szentély maradt meg, melynek diadalíve még félköríves, hasonlóképpen az ablakok is. Az eredeti román stílusú ablakok külső nyílását azonban már átalakították, csúcsíves stílusban.

A hajót is teljesen átalakították. Az egykori gótikus oldalajtó keretét az előpitvar alapjába rakták be. Régi mennyezetét, melynek nyomai felfedezhetők, kockás deszkamennyezettel helyettesítették. A szentély a múlt században még boltozott volt, a boltív viszont repedezett és leomlással fenyegetett. A kockás deszkamennyezeten Benkő még látta a kiolvashatatlan magyar és zsidó betűk rajzát. (Benkő K.: Marosszék. 216.) A legutóbbi javításnál előtűnt a középkori szentségfülke.

Kriptája is volt, de bejárata befalazva. (Orbán: i.h.)

Torony nélkül épült. Különálló faharanglábjáról 1631-ből volt feljegyzés: „A.D. 1631. A harangláb híjára vöttem zsendelyszegeket den. 20”. A jelenlegi harangláb újabb (Balogh J.: Magyar fatornyok. 171.)

Harangja a legritkább régi formát őrzi, egykorú lehet a templommal. (Orbán: i.m. IV. 68.)

Középkori lakói katolikusok voltak, majd a reformáció után reformátusok. Más egyháza nem volt.

Később, 1905-ben a kevés számú római katolikus hívek kis kápolnát kapnak. A XVI. századi helynevek régi lakóiról tanúskodnak: Bésen pataka, Csere, Kalodás, Kápolna torok, Közép bükk, Külső láb, Nyíl, Somolyod borozdája, Tanorok (SZOKL. VI. 409.), Köles-hegyoldal, Vágás, Nagyszeg, Dézsenfő, Nyíras, Kükk pataka, Verőfény (Benkő K.: i.m. 215.), Várhegytető, Bugudia (Orbán: i.h.).

Református templom