# 17. BOLDOGVÁROS

1206-ban az oklevelek Villa Militum néven írják, 1355-ben Selgestat, 1383-ban de Felici loco, 1488-ban Sellistadt, 1601-ben Zelegstat a neve. (C. Suciu: Dicţionar istoric.)

Templomáról az első adat 1461-ből ismeretes: „eccl. parochialis beati Nicolai patrini in Felici loco”. (Urkundenbuch. VI. 98.) Eszerint Szent Miklós a templom védőszentje, és plébániális templom.

Stílusa szerint a késő gótikus kor alkotása, a XIII. századból. (Nägler: Die Ansiedlung. XVII/25.) Feltételezik, hogy eredetileg hálóboltozata volt, de azt boltívek közé foglalt dongaboltozattal váltották fel. 1884-ben és 1964-ben javítják.

A török-tatár betörések idején védelmi célokból erősen átformálják: boltívekkel, támpillérekkel, ezekre emelt védemelettel és falvédő folyosókkal látják el a XV. században.

Várfal vette körül, de ennek nagy részét lebontották. Csak egy lőréses hosszú építmény, a keleti oldalon, áll belőle. (Kemény–Gyimesy: Ev. templomok. 155.)

Középkori tiszta katolikus lakói a reformáció idején lutheránusok lesznek, a templommal együtt. A XVIII. században lutheránus anyaegyház (Benkő J.: Transsilvania. II. 210.), és e század elején is az. (Helységnévtár. 1913.)

Lutheránus templom