# 4. ALSÓKÁPOLNA

1332-ben Capella,1393-ban Kápolna, 1589-ben Alsókápolna néven jelentkezik az oklevelekben. (Györffy: Az Árpád-kori. III. 554.; C. Suciu: Dicţionar istoric.)

1332-ben plébániatemploma van, ebben az évben papja, Konrád a pápai tizedjegyzék szerint 40 dénárt, majd ismét 40 dénárt fizet. (Györffy: i.m. III. 554–555.; Documente. XIV. C., III. 131.)

A középkorból (XIV. század) még négy pap neve ismeretes: Michel, Valentin, Lucas, Anton. Német neve után úgy vélik, hogy Szt. Gergely volt a templom védőszentje. (Györffy III. 554)

Egy 1525-ben kelt oklevél szerint Barlabási Lénárt alvajda 10 forintot, azonkívül ökröket és egyéb értékeket hagyományoz a templomnak. A templom papjának pedig egy csikót és egy ökröt. Az oklevélből azt is megtudjuk, hogy a templom Mindenszentek tiszteletére volt szentelve (ecclesia Omnium Sanctorum). (Beke: Az erd. egyházmegye. 144., jegyz.; Teleki Codex. II. 451, 454.) Ekkor plébánosa Gergely presbiter volt. (Teleki Codex. II. 454.)

Későbbi adat sem templomáról, sem híveiről nincs. Küküllővár tartozéka volt.

A XVI. századtól Alsókápolnán görögkeletiek telepednek le.