# 76. CSÍKFALVA

1412-ben mai nevén, Chykfalwa szerepel az okiratokban. (Barabás: SZOKL. 45.; C. Suciu: Dicţionar istoric.) Az 1567. évi regestrumban 9 kapuval jegyzik. (Orbán: Székelyföld. IV. 84., 1. jegyz.)

A reformációig lakói katolikusok és Nyárádszentmárton templomához tartoznak. A reformáció után többségben unitáriusok, és továbbra is Nyárádszentmárton filiája.

Reformátusok is maradnak annyian, hogy 1710-ben templomot építenek maguknak, a hagyomány szerint egy régi épület átalakításával. Végleges formáját 1810-ben kapja, 1926-ban pedig tornyot építenek hozzá.

Úgy látszik, hogy a reformáció korától fennállott a kétféle protestáns vallás, mert a reformátusoknak az 1600-as évekből származó kelyhük és poharuk van. (Kovács: Magyar ref. templomok. II. 643).

A helynevek egykori lakóiról vallanak: Borzik, Gyertyán, Nagyszőlő, Istánd pataka, Kertek pataka (Benkő K.: Marosszék. 169.), Bögözháza, Bögöz rétje, Szilamár.