# 43. KŐRÖSFŐ

1276-ban Krysfew, 1282-ben Keresfev, 1341-ben villa episcopalis Keresfeu, 1608-ban Kereösfeö, 1666-ban Körösfeö néven jelentkezik az oklevelekben. (C. Suciu: Dicţionar istoric.)

1341-ben püspöki birtok, aminek alapján feltételezhető, hogy temploma is volt. Megerősíti e feltételezést maga a templom, amely eredeti formájában középkori volt.

A XVII. századi dúlások után az 1690-es években újjá kellett építeni, majd 1764-ben ismét, amikor eredeti stílusából kiforgatják. (Kovács: Magyar ref. templomok. II. 663.) Utóbbi újításkor a templom keleti részébe új szentélyt építenek. (Kovács: i.m. I. 130, 215.)

Néhány mennyezeti dísz, Gyalui Asztalos János munkáiból, az első újításból maradt fenn, míg a karzat és a padok a második újítás korából; ezek Umling Lőrinc munkái. (Kelemen: Művészett. I. 212.)

Középkori tiszta katolikus lakói a reformáció idején reformátusok lesznek, a templommal együtt. A XVIII. században református anyaegyház, és e század elején is az. (Benkő J.: Transsilvania. II. 184.; Helységnévtár. 1913.)

Református templom