# 58. MAGYARMACSKÁS

1283-ban Machkás néven jelentkezik a forrásokban. (Györffy: Az Árpád-kori. II. 78.; C. Suciu: Dicţionar istoric.) 1313-ban Machkas superior, 1332-ben Mockas, 1333-ban Mochkas, a XVII–XVIII. században Felsőmacskás, Felsüsztmártonmacskás, Felsőmagyarmacskás formában fordul elő. (Györffy: i.m. II. 79.) Alsómacskás 1660-tól puszta, 1766-ban Pusztamacskás a neve.

Egy 1310. évi oklevél Macskáson Szent Márton-templomot nevez meg. Ez közös temploma volt a mai Magyarmacskásnak és Szentmártonmacskásnak, amely Magyarmacskás területén állott. A két falut egymástól egy patak választotta el, s mindkét falut, a közös templom után, Szentmártonmacskásnak nevezték.

1332-ből papja is ismeretes, a papi tizedjegyzékben Lőrinc papja 26 új és 14 liliomos banálist fizet, 1333-ban 26 kolozsvári dénárt, 1334-ben pedig Pál pap 2 garast. (Beke: Az erd. egyházmegye. 135.; Documente. XIV. C., III. 140, 165, 192.)

A reformáció idején a falu református lesz, a templommal együtt. (Transsilvania. II. 185.; Helységnévtár. 1913.)

Régi templomát lebontják és helyette 1895-ben újat építenek. (Kovács: Magyar ref. templomok. II. 675.)

Református templom