# 62. VÍZSZENTGYÖRGY

1343-ban Zenthhyergh néven jelentkezik az oklevélben. (C. Suciu: Dicţionar istoric.) 1587-ben Zentt Gyeorgy, 1614-ben Viz-Szamos Zent György (uo.) a neve. Valószínű, hogy azonos azzal a faluval, amely előbb Széplak néven tűnik fel.

Neve Szent György tiszteletére szentelt templomáról tanúskodik.

1413-ból kifejezetten Szent György vértanú templomáról szól oklevél: „penes fluvium Vizszamos”. (Kádár: Szolnok-Doboka vm. VII. 118.)

1508-ban plébánosát említik és 1543-ban János plébános ismeretes. (Kádár: i.h.)

A középkori lakosság a reformáció idején református lesz, majd unitárius. 1593-ban unitárius papja van, Almási Márton.

1603-ban Vízszentgyörgy elpusztul. 1642-ben puszta faluként szerepel.

A helynevek egykori lakóiról vallanak: 1413-ból Soóspatak; 1542-ből Felsőrét, Kaszál, Kovácsi fok. (Kádár: i.h.)