# 23. GYÉRESSZENTKIRÁLY

1219-ben villa Sancti Regis néven jelentkezik a forrásokban. (C. Suciu: Dicţionar istoric.) 1282-ben villa S. Regis, 1332-ben de Sancto Rege, 1339-ben Zenthkyral, 1661-ben Gyéres-Szentkirály (uo.) formában fordul elő.

1332-ben plébániatemploma van, ebben az évben papja, Balázs a pápai tizedjegyzék szerint 80 dénárt fizet, majd 27 dénárt, 1334-ben 4 pensa dénárt és 22 dénárt. (Beke: Az erd. egyházmegye 184.; Orbán: Székelyföld. V. 145.; Documente. XIV. C., III. 123.)

Már egy jó századdal előbb, II. András 1219. évi oklevelében, melyben Felvinc határát körülírja, villa Sancti Regis, Szentkirály a falu megnevezése. Orbán Balázs a falu Szent István-templomának keletkezését legkésőbb a XIII. század elejére teszi. (Orbán: i.m. V. 90., 2. jegyz.)

Az 1296-ban kelt csereokmányban egy Forkód nevű falu szerepel, melyben Szent István király tiszteletére szentelt kőtemplom van. Egy két évvel később kelt oklevélből kitűnik, hogy ez a Forkód azonos az Aranyos melletti Szentkirállyal. (Orbán: i.m. V. 115., 4. jegyz.)

Később a templomról a falu nevén kívül nincs említés. Úgy látszik korán elpusztulhatott, a falu pedig egybeépült Aranyosgyéressel, amint azt az oklevelek tanúsítják 1366-ban: „possessio habitatoribus destituta” és 1375-ben: „possessio vacua et habitatoribus destituta”. (C. Suciu: i.m.)

Katolikus egyháza jelen század elején templomot kap és plébánia létesül.

Katolikus templom