# 74. CSEREFALVA

1497-ben jelentkezik neve oklevélben Zereyfalva néven. (Barabás: SZOKL. VIII.172.) 1505-ben Cherefalwa (i.m. 222.) formában fordul elő.

Lakói a reformáció előtt mind katolikusok, azután reformátusok.

Középkori templomuk nem volt: Nyárádszentbenedek plébániájához tartoztak. 1688-ban mint Nyárádszentbenedek filiáját említik, református templommal.

1784–1785-ben kőtemplomot építenek és 1836-tól református anyaegyház. (Ref. Névkönyv. 1905. III., Orbán: Székelyföld. IV. 55.)

Benkő Károly is (Marosszék. 254.) csak egy templomról tud: a reformátusok tornyos kőtemplomáról.

Helynevei középkori lakóiról vallanak: Vécke pataka, Bodon-hágó, Kisgörgényi patak, Szőlőmege. (Benkő K.: i.h.)