# 14. SÜKŐ

1526-ban Swkeo néven jelentkezik a forrásokban. (C. Suciu: Dicţionar istoric.) 1567-ben a regestrum 9 kapuval jegyzi. (SZOKL. II. 220.)

Középkori tiszta katolikus lakói a reformáció idején reformátusok lesznek. Középkori templomuk nem volt. A katolikus időszakban Farcádra járnak templomba, és a reformáció után is a reformátussá lett farcádi templomhoz tartoztak. 1673-ban kap engedélyt Sükő, hogy önálló egyházközség legyen, és ezután a „Mater Ecclaba” építeni nem tartoznak. (Dávid L.: A középkori Udvarhelyszék. 114.) Bizonyára ekkor építenek maguknak külön templomot.

A XVIII. században református anyaegyház (Benkő J.: Transsilvania. II. 188.), és e század elején is csak református egyháza és temploma van. (Helységnévtár. 1913.)