# 63. SELLENBERG

1323-ban Schellenberg, 1488-ban Schellenburch, 1508-ban Schellemburg, 1605-ben Selimberg néven jelentkezik az oklevelekben. (C. Suciu: Dicţionar istoric.)

Az első Szeben vidéki települések közé tartozik, a XII–XIII. század fordulójáról. (Göllner: Geschichte der D. in R. 28.)

Templomának építési idejét román stílusa alapján a XIII. század elejére teszik. (Nägler: Die Ansiedlung. Tafel XVII./II.) Mária-templom volt.

Ismert plébánosai: .1327-ben Gotfried (Documente. XIV. C., II. 235.), 1349-ben Goblinus (Documente. XIV. C., IV. 483.), 1364 Péter (Beke: Az erd. egyházmegye. 24., jegyz.; Urkundenbuch. IV. 215.), 1412-ben Tamás (Beke: i.h.; Urkundenbuch. III. 555.), 1452-ben Bálint dékán. (Urkundenbuch. V. 339.)

A déli mellékhajónál megőrizte román kori félköríves alapú apszisát. A sekrestye építése az északi mellékhajó apszisát elnyomta, majd az 1804-ben emelt nyugati torony az eredeti homlokzatot változtatta meg. Az északi oldalhajó dongaboltozata és megmaradt ablakai félkörívesek. A déli oldalhajó mennyezete keresztboltozatos, bordák nélkül. A középhajó eredeti sík boltozatát dongaboltozattal váltották fel. A szentély is elveszítette eredeti keresztboltozatát; két egyenes szögű boltmező fedi. Ezek az átalakítások 1423 körül történtek, amikor a templom búcsúengedélyt kap.

Az egész tető a hajót és szentélyt egyetlen síkban fedi. (Komm mit. 1979. 143.)

1423-ból Szt. Bertalan kápolnáról van adat. (Fabini)

1507-ben kettős kőfallal vették körül, de ebből csak töredékek állnak.

Középkori kelyhe szebeni műhely alkotása lehet. (V. Drăguţ: Arta gotică. 313.)

A középkori tiszta katolikus falu népe a reformáció során lutheránus lesz, a templommal együtt. A XVIII. században lutheránus anyaegyház, és e század elején is az. (Benkő J.: Transsilvania. II. 207.; Helységnévtár. 1913.)

Lutheránus templom