# 25. HOMORÓDSZENTPÁL

Neve 1334-ben jelentkezik a pápai tizedjegyzékben. (Beke: Az erd. egyházmegye. 176.; C. Suciu: Dicţionar istoric.) 1448-ban Zenthpálnak (C. Suciu: i. m.) írják az okiratok. 1567-ben a regestrum 14 kapuval hozza. (SZOKL. II. 218.)

1333-ban (mások szerint 1334-ben) plébániatemploma van, ebben az évben papja, Balázs a pápai tizedjegyzék szerint 3 banálist fizet, 1334-ben 1 banálist, Beke szerint pedig 1335-ben név helyett: domine Custos 3 garast. (Beke: i. h.; Orbán: Székelyföld. I. 166., 4. jegyz.)

Beke véleménye szerint az utolsó befizetésnél a plébános neve helyett szereplő domine Custos arra enged következtetni, hogy a pálos szerzetház főnöke volt a befizető. (Beke: i. h.)

A falu neve is bizonyítja, hogy Szent Pál tiszteletére szentelt temploma volt.

A középkori gótikus templomot lebontják és helyébe 1844-ben nagyobb templomot építenek. A gótikus torony megmarad, s arra 1827-ben 8 méterrel magasítva építenek új emeleteket.

A lebontott templom az 1789. évi leírás szerint megújított szép kőtemplom volt, mennyezetes hajóval és boltozatos szentéllyel. A tornyot és a templomot kívül 10 kőláb erősítette.

Kétségtelen, hogy a XV. században épülhetett, tornya XV. század végi, XVI. század eleji lehetett.

Egy 1749. évi vizitációs jegyzőkönyv két régi harangját említi: mindkettőt 1542-ből. Valószínű, hogy ekkorra készült el az új gótikus torony. A nagyobb harang felirata: „Domine Nicolae Cognis Fecit fieri AO 1542.” A kisebbiké, mely elpusztult: „Sncte Johannes Evangelista 1542.” (Orbán: i. m. I. 166.; Dávid L.: A középkori Udvarhelyszék. 169–170.)

Az 1789-i vizitációs jegyzőkönyv azt is megerősíti, hogy a templomot „Sendellyel fedett kőkerítés veszi körül”. (Dávid L.: i. m. 169.)

Orbán Balázs (i. h.) azt is megerősíti, amire Bekét idézve utaltunk, hogy Pálos szerzetesház volt Szentpálon. Alapfalait a XVIII. század végén még láthatták, de Orbán idejére már köveit kiszedték és építkezésekre elhasználták.

Középkori tiszta katolikus lakói a reformáció során unitáriusok lesznek, a templommal együtt. A XVIII. században unitárius anyaegyház (Benkő J.: Transsilvania. II. 228.), de református anyaegyház is van. (Benkő: i. m. II. 188.)

E század elején is a településnek unitárius temploma és egyháza van. A református Homoródszentmárton filiája. (Helységnévtár. 1913.)

Unitárius templom