# 15. JÁD

1311-ben jelentkezik először az oklevelekben Jaad néven, majd 1331-ben Jad, 1332-ben de Venatione formában. (Györffy: Az Árpád-kori. I. 561.; C. Suciu: Dicţionar istoric.)

1332-ben plébániatemploma van, ebben az évben papja, Miklós 1 lotó ezüstöt fizet, ugyanakkor megidézik, mint új papot a tizedszedők elé. 1334-ben 4 garast fizet, majd ismét 4 garast,1335-ben 3 garast és ismét 3 garast. (Györffy: i.h.; Documente. XIV. C., III. 135, 136, 175, 193, 212, 217.; Beke: Az erd. egyházmegye. 119.)

Német telepes falu, s így bizonyos, hogy templomuk az előző, XIII. századból való, mert 1311-ben már régi lakosoknak számítanak, akik mint katolikusok jöttek ide, s nem maradtak templom nélkül.

Mai temploma XV. századi. Ekkor gótikus csarnok-templom, 1891-ben új szentélyt kap és átalakítása után ma is áll.

Középkori tiszta katolikus (egykori hospites) (Documente. XIV. C., III. 9.) lakossága a reformáció idején lutheránus lesz, és a XVIII. században és e század elején is lutheránus anyaegyház. (Benkő J.: Transsilvania. II. 208.)

Lutheránus templom