# 39. FELKENYÉR

1310-ben Felkuner néven jelentkezik az oklevelekben. (C. Suciu: Dicţionar istoric.) 1330-ban villa Volkány, 1336-ban Kuner Superior, 1488-ban Kynyer Superior, 1577-ben Felső Kenyér, 1587-ben utraquen Kinyr (uo.) formában fordul elő.

1332-ben plébániatemploma van, ebben az évben papja, Herbord a pápai tizedjegyzék szerint 3 lotó ezüstöt fizet, majd ismét 1 fertót ezüstben, 1334-ben 3 lotót ezüstben és 1335-ben 2 fertót és fél dénárt. (Documente. XIV. C., III. 128,141,182, 187, 208.) Herbord már 1330-ban is szerepel. (Documente. XIV. C., II. 324.)

Német telepítés. Lakóit törökök irtják és hurcolják fogságba a XV. században.

Középkori temploma valószínűleg még a reformáció előtt elpusztul, megfogyatkozott híveivel együtt, mert későbbi adat nincs róla. 1890-ben a rommá lett egykori szász templom alapfalainak köveit eladják. (Fabini)