# 58. JAKABFALVA

1309-ben villa Jacobi néven írják az oklevelek. (C. Suciu: Dicţionar istoric.) 1349-ben Jakabfalva, 1488-ban Jacobsdorf, 1532-ben Jakobsdorf (uo.) formában fordul elő.

1309-ben plébániatemploma van, papja, Miklós a szász papok és a székeskáptalan perében szerepel. Egyben a kézdi dékánság dékánja is. (Documente. XIV. C., I. 93, 109.; Komm mit. 1974. 53.)

A település a templom védőszentje, Szent Jakab után kapta nevét. (Kemény–Gyimesy: Ev. templomok. 155.) Úgy vélik, hogy az említett Miklós plébános volt a templom építtetője és első papja.

Belső formái és díszítései egyszerűek. Torony nélküli egyhajós templom. Szentélyét keresztboltozat fedi és a nyolcszög felével záródik. A hajónak késő gótikus hálóboltozata van és diadalív kapcsolja a szentélyhez. A sekrestye ajtókerete csúcsíves, valamint a fali szentségfülke is. Utóbbi XIII. századi.

Feltételezik, hogy ez Jakabfalva második temploma. Az első a falu XII. századi településekor, legkésőbb a XII. század végén épülhetett. Ebből maradtak meg a szentély déli falában talált kőküszöb és kőkeret, valamint a szentélynégyszög boltozatának elemei. (Fabritius: S. Kirchenbürgen. 16.)

A második templomot a XV. század végén erődítik. Hatalmas nyugati tornya szélesebb, mint a hajó. Az északi falat lebontják és a torony szélességéig új fallal kötik össze. A további védelmi építkezések során védőemeletet húznak a hajó és szentély fölé, melynek kiugró oldalfalait 18 támpillérre támaszkodó árkád tartja. A sekrestye fölé is tornyot emelnek, védőköpennyel erősítve a sekrestye falait. A nyugati kaput a bástyatorony építésekor eltávolítják.

A templomot közel négyszögű várfal veszi körül, melynek főbejáratát kaputorony őrzi. Az északi falhoz később egy külső falat húznak, előudvart képezve ki. A várfalból nyugaton egy bástyatorony emelkedik ki. (Komm mit. 1974. 55–56.; Kemény–Gyimesy: i.h.)

A reformáció során a falu lutheránus lesz, és lutheránus anyaegyháza van a XVIII. században és e század elején is.

Lutheránus templom