# 59. LÁMKERÉK

1309-ben Lanchrukindorf, 1330-ban Lancruk, 1402-ben Langkerék, 1488-ban Lanckendorf, 1600-ban Lengyelkerék, 1644-ben Lámkerék néven jelentkezik az oklevelekben. (C. Suciu: Dicţionar istoric.)

1309-ben plébániatemploma van, papja, Miklós, mint a szász székek kiküldötte, szerepel a székeskáptalan és a szász dékánságok perében. (Documente. XIV. C., I. 110.; Urkundenbuch. II. 252.)

1332-ben Miklós plébános a pápai tizedjegyzék szerint 3 lotó ezüstöt fizet, majd 5 fertót dénárokban, 1335-ben Péter plébános 22 dénárt. (Beke: Az erd. egyházmegye. 93.; Documente. XIV. C., III. 128, 219.) Miklósról egy 1330. évi oklevél is tudósít, mint a sebesi dékánság dékánjáról. (Batthyaneum. II. 137.; Beke: i.m. 95.; Cista Capituli. f. 6., n. 28 után.)

1494-ben még létezik a plébánia, mert plébánosa Rehó és Pián plébániák papjaival együtt Ulászló királynál fellebbez a dézsmafizetés ellen, mivel addig féldézsmát fizettek. (Beke: i.m. 93.; Tabular Nation. Axion. 743.)

1508-ban szerb lakói megölnek egy plébánost. (Fabini)

Középkori katolikus lakossága a reformáció idején lutheránus lesz, templomával együtt.

1595-ben még katolikus papja van: Nicolaus Philippi. (Fabini)

1658-ban törökök megölik a lutheránus papot: Adami, „Pastor Lankerekensis”. (Fabini)

1765-ben csak 1 család van 3 gyerekkel a lutheránus egyházban. (Fabini)

A XVIII. században még lutheránus anyaegyház (Benkő J.: Transsilvania. II. 209.), de annyira megfogyatkozva, hogy e század elején már se templomáról, se híveiről nincs említés.

Utolsó lutheránus papja Johann Dániel Battenseiler 1861-ben távozik. 1865-ben kimondják az egyházközség megszüntetését. (Fabini)

Valószínű, hogy a mostani görög katolikus templom a volt lutheránus utóda, átalakítva.

Görögkeleti templom