# 32. KETESD

1399-ben már Ketesd néven jelentkezik. 1437-ben Kethesd, 1576-ban Kettesd a neve. (C. Suciu: Dicţionar istoric.)

Középkori temploma a gótikus korban épül. Szentélyét valamivel később, de még a gótikus korban bővítik, szélesítve a hajó szélességéig. (Kovács: Magyar ref. templomok. I. 229.) A templommal összeépített közel 30 m magas fatornyának vitorláján 1796-os dátum volt olvasható. Fatornyoknál ez a magasság ritkaságszámba megy.

Sajnos, 1937–1941 között a templomot lebontják és újat építenek helyébe. Mivel az új templom útjában állott a torony, azt is feláldozzák. A régi templomból csak egy 1649-ben készült kehely maradt fenn. (Kovács: i.m. I. 130., II. 663.; Debreczeni: Erd. ref. templomok és tornyok. 12.)

Középkori tiszta katolikus lakói a reformáció idején reformátusok lesznek.

A XVIII. században református anyaegyház, és e század elején is az. (Benkő J.: Transsilvania. II. 184.; Helységnévtár. 1913.)

Református templom